Az EGT-Vegyesbizottság 10/94 határozata

(1994. augusztus 12.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86. és 98. cikkére,

mivel a Megállapodás 31. jegyzőkönyvének 1. cikke meghatározza a kutatás és fejlesztés területén az együttműködést a Közösség kutatási és technológiafejlesztési tevékenységekre vonatkozó harmadik keretprogramjának (1990-1994) [1] egyedi programjaiban való közreműködés formájában történő végrehajtása tekintetében,

mivel helyénvaló ennek az együttműködésnek a kiterjesztése a Közösség negyedik keretprogramjának (1994-1998) [2] egyedi programjaiban való közreműködés formájában történő végrehajtására,

mivel a 31. jegyzőkönyvet ezért módosítani kell annak érdekében, hogy lehetséges legyen ez a kiterjesztett együttműködés a fent említett negyedik keretprogram elfogadásának időpontjától,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve 1. cikkének helyébe a következő szöveg lép:

"1. cikk

Kutatás és technológiai fejlesztés

1. Az EFTA-államok 1994. január 1-jétől részt vesznek az (5) bekezdésben említett Közösségi kutatási és technológiafejlesztési tevékenységekre vonatkozó keretprogramok végrehajtásában, ezek egyedi programjaiban való közreműködés formájában.

2. A megállapodás 82. cikke (1) bekezdésének a) pontjában foglaltaknak megfelelően az EFTA-államok hozzájárulnak az (5) bekezdésben említett tevékenységek finanszírozásához.

3. Az EFTA-államok teljes mértékben részt vesznek az EK azon bizottságainak a munkájában, amelyek az (5) bekezdésben említett tevékenységek irányításában, kidolgozásában vagy végrehajtásában segítik az EK-Bizottságot.

4. A kutatás és technológiafejlesztés terén kilátásba helyezett együttműködés sajátos jellegére tekintettel az EFTA-államok képviselői az együttműködés zavartalan folytatásához szükséges mértékben bekapcsolódnak ezenkívül a tudományos és műszaki kutatási bizottság (CREST), valamint a többi olyan EK-bizottság munkájába, amelyekkel ezen a területen az EK-Bizottság konzultál.

5. A következő közösségi jogi aktusok és az ezek alapján elfogadott további aktusok képezik e cikk tárgyát.

- 390 D 0221: A Tanács 1990. április 23-i 90/221/EGK/Euratom határozata a Közösség kutatási és technológiafejlesztési tevékenységekre vonatkozó keretprogramja (1990-1994) (HL L 117., 1990.5.8., 28. o.),

- 394 D 1110: Az Európai Parlament és a Tanács 1994. április 26-i 1110/94/EK határozata az Európai Közösség kutatási, technológiafejlesztési és demonstrációs tevékenységekre vonatkozó negyedik keretprogramjáról (1994-1998) (HL L 126., 1994.5.18., 1. o.).

6. Az (5) bekezdésében említett, a Közösség kutatási és technológiafejlesztési tevékenységekre vonatkozó keretprogramjának keretében végzett tevékenységek értékelésre és jelentősebb irányváltására a Megállapodás 79. cikkének (3) bekezdése alkalmazandó.

7. A megállapodás nem sérti sem a Közösség kutatási és technológiafejlesztési tevékenységekre vonatkozó keretprogramja (1987-1991) [3] alapján megvalósuló kétoldalú együttműködést, sem a Közösség és az EFTA-államok közötti tudományos és műszaki együttműködésre vonatkozó kétoldalú keretegyezményeket, amennyiben ezek a megállapodás hatálya alá nem tartozó együttműködést érintenek."

2. cikk

Ez a határozat 1994. november 1-jén lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

3. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1994. augusztus 12-én.

az EGT-Vegyesbizottság részéről

az elnök

H. Hafstein

[1] HL L 117., 1990.5.8., 28. o.

[2] HL L 126., 1994.5.18., 1. o.

[3] 387 D 0516: A Tanács 1987. szeptember 28-i 87/516/Euratom/EGK határozata (HL L 302., 1987.10.24., 1.o.).

--------------------------------------------------